**สภายุติธรรมแห่งสากล**

นอว์รูซ 177

ถึงชาวบาไฮทั่วโลก

เพื่อนที่รักยิ่งทั้งหลาย

1

เรารู้สึกถูกผลักดันโดยเหตุการณ์ทั้งหลายในปัจจุบันให้เขียนถึงท่านในเวลานี้และไม่ต้องรอจนกว่าจะถึงเรซวาน ดังที่ท่านคงตระหนักดีว่า ในช่วงไม่กี่สัปดาห์และไม่กี่เดือนที่ผ่านมา โลกที่หวั่นวิตกกำลังต้องรับมือกับวิกฤติด้านสุขภาพที่มีการเปลี่ยนแปลงอย่างรวดเร็วซึ่งส่งผลกระทบต่อผู้คนในหลาย ๆ ประเทศ โดยผลที่ตามมาของวิกฤตินี้สำหรับสังคมยังเป็นสิ่งที่ไม่สามารถประเมินได้อย่างแน่นอนว่าจะเป็นเช่นไร เรามั่นใจว่าท่านคงรู้สึกห่วงกังวลอย่างยิ่งเช่นเดียวกับเราต่อความเป็นอยู่ที่ดีของมนุษยชาติ โดยเฉพาะอย่างยิ่งสำหรับผู้ที่อ่อนแอที่สุด น้อยครั้งนักที่จะเห็นได้อย่างชัดเจนมากเช่นนี้ว่าความแข็งแรงโดยรวมของสังคมนั้นขึ้นอยู่กับความสามัคคีที่สังคมสามารถแสดงออกมาได้ในการปฏิบัติตั้งแต่ในระดับเวทีระหว่างประเทศไปจนถึงระดับรากหญ้า และเราทราบดีว่าท่านกำลังให้การสนับสนุนของตนเองต่อความพยายามที่จำเป็นในการนี้เพื่อปกป้องสุขภาวะและสวัสดิภาพของทุกคน

2

เป็นสิ่งหลีกเลี่ยงไม่ได้ที่สถานการณ์ในปัจจุบันจะส่งผลกระทบต่อการบริหารจัดการของศาสนาของพระผู้เป็นเจ้าในหลาย ๆ ที่ และในทุกกรณีธรรมสภาแห่งชาติที่เกี่ยวข้องจะให้คำแนะนำเกี่ยวกับมาตรการที่เหมาะสมซึ่งจะนำมาใช้ ในบางประเทศมาตรการนี้จะรวมถึงการยกเลิกการประชุมแห่งชาติโดยการเตรียมการให้ทำการเลือกตั้งธรรมสภาแห่งชาติด้วยวิธีการอื่น ในบางสถานที่อาจต้องมีการเตรียมการที่คล้ายกันเพื่อการเลือกตั้งธรรมสภาท้องถิ่น อย่างไรก็ตาม ในสถานการณ์ที่แม้กระทั่งมาตรการที่กล่าวไปแล้วนี้อาจจะถูกชี้ชัดว่าเป็นไปไม่ได้ ก็จะเป็นเงื่อนไขที่จะอนุญาตสำหรับปีนี้ให้สมาชิกชุดปัจจุบันของกรรมการธรรมสภาท้องถิ่นหรือธรรมสภาแห่งชาติสามารถปฏิบัติหน้าที่ต่อได้ในปีการบริหารถัดไป โดยธรรมชาติแล้วธรรมสภาแห่งชาติแห่งใดก็ตามที่พิจารณาว่าจะขออนุมัติขั้นตอนดังกล่าวย่อมจะขอคำแนะนำจากที่ปรึกษาเสียแต่เนิ่น ๆ

3

ในช่วงเวลาที่เกิดวิกฤติขึ้นครั้งหนึ่ง พระอับดุลบาฮาทรงมอบคำแนะนำไว้ว่า: "ในวันเวลาเช่นนี้ เมื่อพายุแห่งการทดสอบและความยากลำบากได้ห้อมล้อมโลก และความกลัวและความสั่นสะท้านได้สั่นคลอนโลก เจ้าต้องลุกขึ้นเหนือขอบฟ้าแห่งความหนักแน่นและความแน่วแน่ ด้วยใบหน้าที่เบิกบานและหน้าผากอันแจ่มใสในลักษณะที่ หากเป็นพระประสงค์ของพระผู้เป็นเจ้าแล้ว ความมืดมนของความกลัวและความอกสั่นขวัญหนีจะถูกขจัดไปจนหมดสิ้น และแสงแห่งความมั่นใจจะเริ่มรุ่งขึ้นเหนือขอบฟ้าอันเป็นที่ประจักษ์ชัดและฉายส่องอย่างโชติช่วง” โลกอยู่ในจุดที่จำเป็นมากยิ่งขึ้นเรื่อย ๆ ที่จะมีความหวังและความเข้มแข็งทางจิตวิญญาณซึ่งเป็นสิ่งที่ความศรัทธาจะมอบให้ได้ เพื่อนที่รักทั้งหลาย แน่นอนว่าท่านได้ตรากตรำมานานกับงานในการบำรุงเลี้ยงจิตวิญญาณกลุ่มต่าง ๆ ให้มีคุณลักษณะทั้งหลายที่จำเป็นในเวลานี้ อันได้แก่: ความสามัคคีและความรู้สึกเป็นกลุ่มเดียวกัน ความรู้และความเข้าใจ ดวงจิตแห่งการปฏิบัติบูชาร่วมกัน และความมานะพยายามร่วมกัน แท้จริงแล้ว เรารู้สึกทึ่งใจกับการที่ความพยายามในการเสริมสร้างคุณลักษณะเหล่านี้ได้ทำให้ชุมชนหลายแห่งมีความยืดหยุ่นเป็นพิเศษแม้กระทั่งในยามที่ต้องเผชิญกับสภาพการณ์ต่าง ๆ ที่ทำให้จำเป็นต้องจำกัดกิจกรรมทั้งหลายของชุมชน แม้ว่าจะต้องปรับตัวให้เข้ากับสถานการณ์ใหม่ ๆ บรรดาศาสนิกชนก็ได้ใช้วิธีการที่สร้างสรรค์เพื่อเสริมสร้างความแข็งแรงให้กับพันธะแห่งมิตรภาพ และเพื่อสนับสนุนให้ พวกเขาเองและบรรดาผู้ที่พวกเขารู้จักมีจิตสำนึกทางจิตวิญญาณและคุณสมบัติของความสงบ ความเชื่อมั่น และความวางใจในพระผู้เป็นเจ้าผลที่เกิดขึ้นคือบทสนทนาที่ถูกยกระดับขึ้น ไม่ว่าจะเป็นการสนทนาในระยะห่างไกลหรือเป็นการสนทนาส่วนตัวล้วนแล้วแต่เป็นแหล่งกำเนิดของความสบายใจและแรงบันดาลใจให้กับผู้คนจำนวนมาก ความพยายามดังกล่าวในส่วนที่ท่านได้กระทำไปแล้วเป็นการรับใช้ที่มีค่ายิ่งในเวลานี้ ซึ่งเป็นยามที่จิตวิญญาณจำนวนมากกำลังสับสนและหวาดกลัวไม่แน่ใจว่าสิ่งใดจะเกิดขึ้น ไม่ว่าเรื่องต่าง ๆ ในเวลานี้จะยากมากเพียงใด และไม่ว่าบางภาคส่วนของสังคมจะถูกนำไปใกล้กับขีดจำกัดของความอดทนของพวกเขามากเพียงใด ในที่สุดมนุษยชาติจะผ่านพ้นความยากลำบากอันแสนสาหัสครั้งนี้ไปได้ แล้วจะปรากฏออกมาที่อีกฝั่งหนึ่งด้วยความหยั่งรู้ที่มากขึ้น และด้วยความตระหนักที่ลึกซึ้งยิ่งขึ้นกว่าเดิมในเอกภาพและการต้องพึ่งพาซึ่งกันและกันซึ่งเป็นคุณสมบัติที่แฝงเร้นอยู่ภายในของมนุษยชาติ

4

นี่ไม่ใช่ช่วงเวลาที่จะอธิบายในรายละเอียดเกี่ยวกับความสำเร็จของโลกบาไฮในช่วงปีที่ผ่านมา หรือเกี่ยวกับความเจริญก้าวหน้าที่เกิดขึ้นเป็นพิเศษในการเพิ่มทวี กิจกรรมการสร้างชุมชนทั่วโลกและการเสริมสร้างความแข็งแรงของโครงการเพื่อการเจริญเติบโต ซึ่งเป็นงานที่ยังคงดำเนินต่อไปอย่างกระตือรือร้นในที่ใดก็ตามที่สถานการณ์อำนวย อาจจะเป็นการเพียงพอที่จะกล่าวว่า ในช่วงเวลาสี่ปีของแผนงานฉบับปัจจุบันผู้ ให้การสนับสนุนอย่างไม่รู้จักเหน็ดเหนื่อยของศาสนาได้ นำพาศาสนาของพระบาฮาอุลลาห์มาสู่สถานะที่แข็งแกร่งที่สุดเท่าที่เคยมีมาในประวัติศาสตร์ของศาสนา ทุกสิ่งที่ท่านได้ทำไปแล้วและกำลังทำอยู่ในขณะนี้กำลังเตรียมให้ชุมชนบาไฮทั่วโลกมีความพร้อมสำหรับระยะต่อไปในการเผยโฉมออกมาของแผนงานแห่งสวรรค์

5

สำหรับตอนนี้ความคิดและคำอธิษฐานของเรามุ่งเน้นไปที่สุขภาพและความเป็นอยู่ที่ดีของมิตรสหายทุกคนของพระผู้เป็นเจ้าและทุกคนที่อาศัยอยู่รอบ ๆ ตัวพวกท่าน เราขอสวดอ้อนวอนอย่างจริงจังเพื่อขอให้พระผู้ทรงอานุภาพทรงประสาทความมั่นใจ ความทรหดอดทน และดวงจิตอันเด็ดเดี่ยวแก่ท่าน ขอให้ความคิดของท่านเอาใจใส่อยู่เสมอต่อความต้องการของชุมชนที่ท่านเป็นสมาชิกอยู่ ต่อสภาพของสังคมที่ท่านอาศัยอยู่ และต่อความผาสุกของครอบครัวแห่งมนุษยชาติทั้งหมดซึ่งล้วนนับเป็นพี่น้องกันกับท่าน และในช่วงเวลาที่เงียบสงบของท่านซึ่งเป็นเวลาที่การกระทำ อื่นใดดูเหมือนจะเป็นไปไม่ได้ นอกจากการสวดมนต์อ้อนวอน เราขอเชิญชวนให้ท่านร่วมสวดวิงวอนกับเรา และสวดอธิษฐานอย่างแรงกล้าเพื่อขอการบรรเทาความทุกข์ยาก เราหันไปหาถ้อยวจนะเหล่านี้ของพระอับดุลบาฮา ผู้ซึ่งการดำรงอยู่ทั้งหมดของพระองค์เป็นตัวอย่างของความมุ่งมั่นอย่างไม่เห็นแก่ตัวเพื่อความเป็นอยู่ที่ดีของผู้อื่น:

6

*ข้าแต่พระผู้ทรงจัดหา! ขอทรงช่วยเหลือมิตรสหายผู้ประเสริฐเหล่านี้ให้สามารถเป็นที่น่ายินดีของพระองค์ และขอทรงทำให้พวกเขาเป็นผู้ปรารถนาดีต่อคนแปลกหน้าและเพื่อนเฉกเช่นเดียวกัน ขอทรงนำพวกเขาไปสู่โลกที่คงอยู่ชั่วนิรันดร์ ขอทรงประทานส่วนแบ่งของกรุณาธิคุณแห่งสวรรค์แก่พวกเขา ขอทรงทำให้พวกเขาเป็นบาไฮที่แท้จริงผู้ซึ่งจริงใจต่อองค์พระผู้เป็นเจ้า ขอทรงช่วยให้พวกเขารอดพ้นจากการเสแสร้งที่เป็นเปลือกนอกทั้งหลาย และทรงทำให้พวกเขาหนักแน่นอยู่ในสัจธรรม ขอทรงทำให้พวกเขาเป็นสัญลักษณ์และเครื่องหมายแห่งอาณาจักรสวรรค์ เป็นดวงดาราอันเรืองรองเหนือขอบฟ้าแห่งชีวิตอันตํ่าต้อยนี้ขอทรงทำให้พวกเขาเป็นผู้บรรเทาทุกข์ และผู้ปลอบโยนแก่มนุษยชาติ และเป็นผู้รับใช้เพื่อสันติภาพของโลก*

(ลงนาม) สภายุติธรรมแห่งสากล

Download PDF, DOCX, and HTML English versions from the Bahá'í World Centre at: <https://www.bahai.org/library/authoritative-texts/the-universal-house-of-justice/messages/#20200319_001>